text: 
  Finansforbundets formand, Søren Dalmark, var da også helt med på, at 
  der skal lægges strategi imod fremtidige massefyringer. I sin beretning
   sagde han, at Finansforbundet vil lægge op til " kontakter og 
  diskussioner " både lokalt og mellem forbundet og Finanssektorens 
  Arbejdsgiverforening.
  
  " Formålet er naturligvis at finde ud af: Hvad er det rigtige niveau
   for antallet af ansatte? Hvad er det rigtige niveau for, hvordan vi
   skal betjene vore kunder? Hvad er det rigtige niveau for, hvor 
  mange penge, vi skal tjene? " spurgte Dalmark.
  
  Her vil han også involvere kunderne. Søren Dalmark foreslog, at 
  medarbejderne " profilerer sig som kundernes ven ".
  
  " Vi har hidtil stået last og brast med vore ledelser og forsvaret 
  deres dispositioner. Men nu bør vi i stedet alliere os med kunderne. 
  Vi må spørge dem, hvad de vil have, og hvad de vil betale for det 
  ", mente han.
  
  En sådan alliance vil også kunne bruges ved overenskomstforhandlingerne 
  i 1993, hvor nye tryghedsaftaler ventes at blive et af hovedemnerne, 
  mener Dalmark.
  
  
  
  